ההכנות לגמר האירוויזיון בעיצומן, ובחברת אינטל הקדימו לחגוג בשמחה גדולה, כבר בחצי הגמר הראשון. יותר ממאתיים מעובדי החברה הגיעו ביום שלישי בערב למועדון המטרופוליטן בתל אביב, שם ערך התא הגאה של החברה - אותו מוביל אורן בן שמחון - הקרנה משותפת ושמחה במיוחד, של חצי הגמר.
המשתתפות והמשתתפים צפו בשירים על מסכי ענק, לצד הופעה חיה של להקת הדראג Queen's. ברוח אירועי השבוע התמקדה ההופעה במחווה לשירי אירוויזיון - למשל של שירי מימון וכמובן נטע ברזילי, אך גם שירים של וויטני יוסטון זומרו שם.
יניב גרטי, מנכ"ל אינטל ישראל, הכריז על הבמה כי "מאז שייסדנו את התא הגאה באינטל לפני כשנה, הצטרפו רבים לפעילות התא בתוך החברה ולמען הקהילה מחוצה לה, וזו רק ההתחלה. אנחנו מקווים לראות את כולכם במצעד הגאווה ביוני הקרוב, שם שוב נפגין נוכחות כחלק מתפיסת הגיוון של אינטל שבמרכזה העצמה והכלה של כל המגדרים והמגזרים באוכלוסייה".